Sametinget er kritisk til at denne saken ble fremmet for behandling nå. Saken har vært behandlet i 2020, og har et sterkt mandat fra plenum.

Sametinget mener at Sametingsrådet kunne fremmet andre saker som så langt ikke har vært behandlet i plenum.

Sametinget registrerer at man fortsatt ikke har fremmet sak for plenum for å behandle Nasjonal transportplan (NTP).

Sametinget registrerer også at Sametingsrådet ikke har fremmet sak om organisering av SUPU jfr. merknad fremmet av Bargiidbellodat, støttet av flertallet, i sak 055/19 «Organisering av sametingets ungdomspolitikk».
Sitat fra flertallsmerknaden: “Sametinget er positiv til at Sametingsrådet skal se nærmere på organiseringen av Sametingets ungdomspolitiske utvalg, samt fremme forslag til nytt mandat, tilknytning og vedtekter.”

Sametinget registrerer videre at Sametingsrådet ikke har fulgt opp forslaget fra Bargiidbellodat om å starte arbeidet med en «helhetlig energistrategi» for å sikre forutsigbarhet i de samiske områdene.

Dette er noen eksempler på saker Sametinget kunne, og burde behandlet i plenum. Sametinget beklager at Sametingsrådet i denne saken har brukt administrative og politiske ressurser til å fremme og behandle en sak som har et klart vedtak fra 2020.